pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-อากาศเย็นหลงฤดู
วันจันทร์ที่ 23 กันยายน 2562
อากาศเย็นหลงฤดู
..
#ไทยคู่ฟ้าเตรียมสุขภาพให้พร้อมรับอากาศเปลี่ยนแปลง เพราะระหว่างวันที่ 23 - 26 ก.ย. นี้ จะมีฝนตกหนัก ลมกระโชกแรงและอุณหภูมิจะลดลง 3 - 5 องศา เราเรียกสภาพอากาศแบบนี้ว่า”อากาศเย็นหลงฤดู” แม้จะยังไม่ได้ไม่เข้าสู่ฤดูหนาวก็ตาม จึงขอให้ประชาชนระวังอันตรายจากสภาพอากาศแปรปรวน และดูแลรักษาสุขภาพด้วย โดยสามารถติดตามข้อมูลเพิ่มเติมได้ที่เว็บไซต์กรมอุตุนิยมวิทยาhttp://www.tmd.go.th/หรือสายด่วนพยากรณ์อากาศ 1182 ได้ตลอด 24 ชั่วโมง
รัฐบาลไทย-ข่าวทำเนียบรัฐบาล-โครงการแจกโชคจากการใช้บัตรเดบิต ครั้งที่ 2
วันพุธที่ 26 กรกฎาคม 2560
โครงการแจกโชคจากการใช้บัตรเดบิต ครั้งที่ 2
กระทรวงการคลังได้ดําเนินโครงการแจกโชคจากการใช้บัตรเดบิตโดยได้ประกาศรายชื่อผู้มีสิทธิ์ได้รับรางวัล ครั้งที่ 2 ประจําเดือนกรกฎาคม 2560 ซึ่งมีผู้มีสิทธิได้รับรางวัล 1,007 ราย คิดเป็นมูลค่ารวม 6.75 ล้านบาท
นายพรชัย ฐีระเวช ที่ปรึกษาด้านเศรษฐกิจการเงิน สํานักงานเศรษฐกิจการคลัง ในฐานะรองโฆษกกระทรวงการคลัง เปิดเผยว่า กระทรวงการคลังได้ดําเนินโครงการแจกโชคจากการใช้บัตรเดบิต เพื่อส่งเสริมการใช้บัตรเดบิตและให้ร้านค้าติดตั้งอุปกรณ์รับชําระเงินทางอิเล็กทรอนิกส์ ภายใต้แผนยุทธศาสตร์การพัฒนาโครงสร้างพื้นฐานระบบการชําระเงินแบบอิเล็กทรอนิกส์แห่งชาติ (National e-Payment) โดยได้ประกาศรายชื่อผู้มีสิทธิ์ได้รับรางวัล ครั้งที่ 2 ประจําเดือนกรกฎาคม 2560 ซึ่งมีผู้มีสิทธิได้รับรางวัล 1,007 ราย คิดเป็นมูลค่ารวม 6.75 ล้านบาท โดยได้รับการสนับสนุนเงินรางวัลจากสํานักงานสลากกินแบ่งรัฐบาล
รองโฆษกกระทรวงการคลัง กล่าวว่า ในวันที่ 26 กรกฎาคม 2560 ดร.สมชัย สัจจพงษ์ ปลัดกระทรวงการคลังเป็นประธานมอบรางวัลดังกล่าว โดยผู้ได้รับรางวัลที่ 1 ด้านผู้ใช้บัตรคือ คุณพลิษฐาสุนทรา และด้านร้านค้าคือ ห้างหุ้นส่วนจํากัดประสิทธิ์บริการ ซึ่งได้รับรางวัลรายละ 1 ล้านบาท อีกทั้ง
นายนรินทร์ กัลยาณมิตร หัวหน้าผู้ตรวจราชการกระทรวงการคลัง และนางสาวสิริธิดา พนมวัน ณ อยุธยา ผู้ช่วยผู้ว่าการสายนโยบายระบบการชําระเงินและเทคโนโลยีทางการเงิน ธนาคารแห่งประเทศไทย ให้เกียรติมอบรางวัลที่ 2 แก่ผู้โชคดี และมีการมอบรางวัลอื่น ๆ ผ่านการโอนเงินรางวัลเข้าบัญชีของผู้โชคดี
โครงการแจกโชคจากการใช้บัตรเดบิตได้ส่งเสริมให้ตลาดบัตรเดบิตขยายตัวดีขึ้นจากบัตรเดบิตในประเทศไทยจํานวน 54.2 ล้านใบ ในไตรมาสที่ 2 ของปี 2560 มีการใช้จ่ายผ่านบัตรเดบิตที่ชําระผ่านเครื่องรับชําระเงินทางอิเล็กทรอนิกส์เฉลี่ย 5.5 ล้านรายการต่อเดือน หรือขยายตัวร้อยละ 30 จากช่วงเดียวกันปีก่อนที่มีการใช้จ่าย 4.3 ล้านรายการต่อเดือน และในระหว่างเดือนเมษายน – มิถุนายน 2560 มูลค่าการใช้จ่ายเฉลี่ยต่อเดือนอยู่ที่ 10,000 ล้านบาท ประกอบกับตั้งแต่เดือนมีนาคม 2560 ผู้ได้รับสิทธิให้บริการวางอุปกรณ์รับชําระเงินทางอิเล็กทรอนิกส์คือ กลุ่ม Consortium และกลุ่มกิจการค้าร่วมโครงการอีเพเม้นท์ ได้ติดตั้งอุปกรณ์ให้แก่ร้านค้าและหน่วยงานภาครัฐไปแล้วกว่า 90,000 ราย รวมทั้งสิ้น 150,000 เครื่อง
โครงการแจกโชคจากการใช้บัตรเดบิตจะมีการแจกรางวัลต่อเนื่องอีก 10 ครั้ง โดยมีรางวัลด้านผู้ใช้บัตรเดบิต 1,001 รางวัลต่อเดือน และด้านร้านค้า 6-30 รางวัลต่อเดือน โดยการใช้จ่าย 1 ครั้ง หรือรับบัตร 1 ครั้ง เท่ากับ 1 สิทธิ์ และประกาศรางวัลทุกวันที่ 16 ของเดือนที่เว็บไซต์ www.epayment.go.th
เลขานุการคณะอนุกรรมการขับเคลื่อนโครงการการให้ความรู้และส่งเสริมธุรกรรมอิเล็กทรอนิกส์
โทร 02 273 9020 ต่อ 3289 3229 และ 3570
รัฐบาลไทย-ข่าวทำเนียบรัฐบาล-สธ.เพิ่มความปลอดภัยเจ้าหน้าที่ในโรงพยาบาลที่ต้องปฏิบัติงาน 24 ชั่วโมง
วันพุธที่ 28 กุมภาพันธ์ 2561
สธ.เพิ่มความปลอดภัยเจ้าหน้าที่ในโรงพยาบาลที่ต้องปฏิบัติงาน 24 ชั่วโมง
กระทรวงสาธารณสุข กําชับโรงพยาบาลทุกแห่ง สํารวจจุดเสี่ยงและเร่งแก้ไข สร้างความปลอดภัยบุคลากรที่ปฏิบัติงานตลอด 24 ชั่วโมง
กระทรวงสาธารณสุข กําชับโรงพยาบาลทุกแห่ง สํารวจจุดเสี่ยงและเร่งแก้ไข สร้างความปลอดภัยบุคลากรที่ปฏิบัติงานตลอด 24 ชั่วโมง โดยที่รพ.นางรอง จะติดเหล็กดัด ประตูคีย์การ์ด กล้องวงจรปิดที่ชั้นล่างหอพักพยาบาล เพิ่มไฟส่องสว่างและการตรวจเวรยามของรปภ. เพิ่มความสูงรั้ว ขอความร่วมตํารวจเร่งรัดคดีความ
วันนี้ (28 กุมภาพันธ์ 2561) ที่กระทรวงสาธารณสุข จ.นนทบุรี แพทย์หญิงพรรณพิมล วิปุลากร รองปลัดกระทรวงสาธารณสุข และโฆษกกระทรวงสาธารณสุข ให้สัมภาษณ์กรณีมีคนร้ายเข้าไปทําร้ายพยาบาลที่หอพัก รพ.นางรอง จ.บุรีรัมย์ ว่า ศ.คลินิก เกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข และนายแพทย์เจษฎา โชคดํารงสุข ปลัดกระทรวงสาธารณสุข มีความห่วงใยน้องพยาบาลที่ได้รับบาดเจ็บ ได้ให้ผู้ตรวจราชการกระทรวงสาธารณสุข พร้อมทีมพยาบาลไปเยี่ยมให้กําลังใจ โดยกําชับให้ทีมแพทย์ดูแลรักษาบาดแผล และดูแลด้านจิตใจอย่างใกล้ชิด เร่งแก้ไขจุดเสี่ยงต่างๆ ไม่ให้เกิดเหตุซ้ําอีก และให้ประสานเจ้าหน้าที่ตํารวจเร่งรัดเรื่องคดีความ พร้อมทั้งกําชับให้โรงพยาบาลทุกแห่ง ดูแลสํารวจจุดเสี่ยงและเร่งแก้ไข เพื่อคุ้มครองความปลอดภัยของบุคลากรการแพทย์ที่ต้องปฏิบัติงานตลอด 24 ชั่วโมง
ในวันนี้ ได้รับรายงานจากผู้อํานวยการโรงพยาบาลนางรอง น้องพยาบาลได้รับการผ่าตัดรักษาบาดแผลเรียบร้อยแล้ว อาการปกติ ยังมีความวิตกกังวล ได้ให้พยาบาลด้านจิตวิทยาดูแลอย่างใกล้ชิด และจะให้ย้ายหอพักตามความต้องการต่อไป ทั้งนี้ โรงพยาบาลนางรอง ได้เพิ่มมาตรการความปลอดภัยแก่เจ้าหน้าที่ ดังนี้ 1.ติดเหล็กดัดและประตูคีย์การ์ด และเพิ่มกล้องวงจรปิดที่ชั้นล่างของหอพักพยาบาลและเจ้าหน้าที่ 2.เสริมความสูงของรั้วด้านที่ติดกับหอพักด้วยลวดหนาม 3.เพิ่มไฟส่องสว่างตามทางเดิน และ4.เพิ่มความถี่การเดินตรวจเวรยามของพนักงานรักษาความปลอดภัย
****************** 28 กุมภาพันธ์ 2561
รัฐบาลไทย-ข่าวทำเนียบรัฐบาล-กรมทางหลวงชนบท สร้างถนนในพื้นที่โครงการพัฒนาเบ็ดเสร็จฯ จ.เชียงใหม่ ยกระดับคุณภาพชีวิตของประชาชนตามแนวพระราชดำริ
วันจันทร์ที่ 25 กันยายน 2560
กรมทางหลวงชนบท สร้างถนนในพื้นที่โครงการพัฒนาเบ็ดเสร็จฯ จ.เชียงใหม่ ยกระดับคุณภาพชีวิตของประชาชนตามแนวพระราชดําริ
กรมทางหลวงชนบท (ทช.) ดําเนินการก่อสร้างถนนในพื้นที่โครงการพัฒนาเบ็ดเสร็จ ลุ่มน้ําสาขาแม่น้ําปิง ตําบลแม่สอย อําเภอจอมทอง จังหวัดเชียงใหม่ ระยะทาง 9.600 กิโลเมตร แล้วเสร็จ
นายพิศักดิ์ จิตวิริยะวศิน อธิบดีกรมทางหลวงชนบท กล่าวว่า กระทรวงคมนาคมได้มอบหมายให้ กรมทางหลวงชนบท ดําเนินการสนับสนุนการปรับปรุงซ่อมแซมถนนในพื้นที่โครงการหลวง เพื่อสนับสนุนภารกิจของมูลนิธิโครงการหลวง นับเป็นความภาคภูมิใจที่ได้เป็นส่วนหนึ่งในการได้รับใช้ใต้เบื้องพระยุคลบาท พระบาทสมเด็จพระปรมินทรมหาภูมิพลอดุลยเดช ในการสร้างเส้นทางสนับสนุนโครงการหลวง เพื่อบําบัดทุกข์บํารุงสุขให้กับประชาชน
สําหรับโครงการดังกล่าว ทช.ได้รับงบประมาณปี 2559-2560 ให้ดําเนินการก่อสร้างโครงการถนน ในพื้นที่โครงการพัฒนาเบ็ดเสร็จ ลุ่มน้ําสาขาแม่น้ําปิง ตําบลแม่สอย อําเภอจอมทอง จังหวัดเชียงใหม่ ปัจจุบันได้ดําเนินการก่อสร้างแล้วเสร็จและเปิดให้ประชาชนได้ใช้สัญจรแล้ว โดยใช้งบประมาณในการก่อสร้างทั้งสิ้น 41.9 ล้านบาท โดยก่อสร้างเป็นผิวจราจรแบบแอสฟัลต์คอนกรีต ขนาด 2 ช่องจราจร ซึ่งแบ่งลักษณะ
การก่อสร้าง ดังนี้
- เริ่มต้นก่อสร้างสายที่ 1 กม.0+000 ไปสิ้นสุดที่ กม.2+731 ระยะทาง 2.731 กิโลเมตร
- เริ่มต้นก่อสร้างสายที่ 2 กม.1+000 ไปสิ้นสุดที่ กม.2+280 ระยะทาง 1.280 กิโลเมตร
- เริ่มต้นก่อสร้างสายที่ 3 กม.2+203 ไปสิ้นสุดที่ กม.3+342 ระยะทาง 1.139 กิโลเมตร
- เริ่มต้นก่อสร้างสายที่ 4 กม.2+040 ไปสิ้นสุดที่ กม.4+490 ระยะทาง 2.450 กิโลเมตร
- เริ่มต้นก่อสร้างสายที่ 4 ตอน 2 กม.0+000 ไปสิ้นสุดที่ กม.2+000 ระยะทาง 2 กิโลเมตร
เมื่อก่อสร้างแล้วเสร็จ จะช่วยยกระดับคุณภาพชีวิตของประชาชนในพื้นที่ บรรเทาความเดือดร้อน ลดต้นทุนค่าใช้จ่ายในการขนส่งผลผลิตทางการเกษตร ตลอดจนเพิ่มความปลอดภัยในการเดินทางอีกด้วย
รัฐบาลไทย-ข่าวทำเนียบรัฐบาล-ไทย-สมาพันธรัฐสวิสพร้อมสนับสนุนความร่วมมือทางด้านเศรษฐกิจ
วันพฤหัสบดีที่ 30 เมษายน 2563
ไทย-สมาพันธรัฐสวิสพร้อมสนับสนุนความร่วมมือทางด้านเศรษฐกิจ
ไทย-สมาพันธรัฐสวิสพร้อมสนับสนุนความร่วมมือทางด้านเศรษฐกิจ
วันนี้ (30 เม.ย. 2563) เวลา 13.30 น. ณ ห้องสีงาช้าง ตึกไทยคู่ฟ้า ทําเนียบรัฐบาล นางเฮเลเนอ บุดลีเกอร์ อาร์ทิเอดา (H.E. Mrs. Helene Budliger Artieda) เอกอัครราชทูตสมาพันธรัฐสวิสประจําประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเข้ารับตําแหน่งใหม่ โดยศาสตราจารย์นฤมล ภิญโญสินวัฒน์ โฆษกประจําสํานักนายกรัฐมนตรีกล่าวสรุปสาระสําคัญการหารือดังนี้
นายกรัฐมนตรีกล่าวยินดีต้อนรับเอกอัครราชทูตสมาพันธรัฐสวิสประจําประเทศไทย ในโอกาสเข้ารับตําแหน่งใหม่ และยินดีที่ไทยและสมาพันธรัฐสวิสมีความสัมพันธ์ที่ใกล้ชิดและเป็นมิตรมาอย่างยาวนาน ซึ่งในปีหน้าจะครบรอบ 90 ปี ของการสถาปนาความสัมพันธ์ทางการทูตระหว่างกัน โดยมีความมุ่งหวังว่าทั้งสองฝ่ายจะได้ร่วมกันจัดกิจกรรมต่าง ๆ เพื่อเฉลิมฉลองในวาระดังกล่าว
เอกอัครราชทูตฯ ขอบคุณนายกรัฐมนตรีที่สละเวลาให้เข้าพบหารือในวันนี้ และยินดีในความสัมพันธ์อันดีระหว่างทั้งสองประเทศ โดยเฉพาะระดับประชาชนกับประชาชน ซึ่งไทยเป็นประเทศที่สวยงาม เป็นจุดหมายปลายทางที่นักท่องเที่ยวสวิสเดินทางมาท่องเที่ยวจํานวนมาก นอกจากนี้ ได้แสดงความยินดี และได้หารือแลกเปลี่ยนประเด็นการรื้อฟื้นการเจรจาความตกลงการค้าเสรีระหว่างไทยกับสมาคมการค้าเสรียุโรป (EFTA)
ในโอกาสนี้ นายกรัฐมนตรีได้กล่าวถึงสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ยินดีแลกเปลี่ยนด้านการวิจัยและพัฒนา รวมไปถึงการเรียนรู้ด้านมาตรการรับมือต่อสถานการณ์ดังกล่าวกับทางสมาพันธรัฐสวิส ทั้งนี้ ยินดีกับความสําเร็จของรัฐบาลสมาพันธรัฐสวิส ในโครงการ “flying home” เพื่ออพยพชาวสวิสจากทั่วโลกกลับสมาพันธรัฐสวิส ในขณะเดียวกัน เอกอัครราชทูตฯ ขอบคุณรัฐบาลไทยเป็นส่วนหนึ่งที่ทําให้โครงการดังกล่าวประสบความสําเร็จ พร้อมกล่าวว่า เมื่อสถานการณ์ผ่านพ้นไป สิ่งแรกที่ให้ความสําคัญ คือ การฟื้นฟู ส่งเสริมความร่วมมือทางด้านเศรษฐกิจ ตลอดจนการลงทุนระหว่างทั้งสองประเทศ และระหว่างภูมิภาคให้มากยิ่งขึ้น
ทั้งสองฝ่ายเห็นพ้องที่จะร่วมพัฒนาทางเศรษฐกิจ โดยนายกรัฐมนตรียินดีที่สมาพันธรัฐสวิสเป็นคู่ค้าลําดับต้นของประเทศไทย และขอบคุณที่สมาพันธรัฐสวิสนําเข้าสินค้าจากไทยเพิ่มมากขึ้นถึงร้อยละ 120 ในปีที่ผ่านมา แสดงให้เห็นว่า ทั้งสองฝ่ายยังคงมีช่องทางที่จะเพิ่มพูนความสัมพันธ์ทางด้านเศรษฐกิจระหว่างกันได้อีก และขอบคุณภาคเอกชนสมาพันธรัฐสวิสที่มีความเชื่อมั่นในการลงทุนในประเทศไทย โดยไทยยินดีต้อนรับการลงทุนของสมาพันธรัฐสวิสในประเทศไทย และในโครงการเขตพัฒนาพิเศษภาคตะวันออก (EEC) พร้อมขอบคุณที่รัฐบาลสมาพันธรัฐสวิสดูแลนักลงทุนไทยในสมาพันธรัฐสวิสเป็นอย่างดี
ในตอนท้าย นายกรัฐมนตรียินดีที่ทั้งสองฝ่ายเห็นพ้องที่จะจัดทําความตกลงทวิภาคีว่าด้วยการยอมรับใบอนุญาตขับรถภายในประเทศระหว่างไทยกับสมาพันธรัฐสวิส
***************
รัฐบาลไทย-ข่าวทำเนียบรัฐบาล-ภาษีการขายฝากที่ดินเพื่อการเกษตรหรือที่อยู่อาศัย
วันศุกร์ที่ 10 กรกฎาคม 2563
ภาษีการขายฝากที่ดินเพื่อการเกษตรหรือที่อยู่อาศัย
สรุปการตอบกระทู้ถามในการประชุมวุฒิสภาวันจันทร์ที่ ๑๖ กันยายน ๒๕๖๒
๑. กระทู้ถามด้วยวาจา จํานวน ๒ เรื่อง ดังนี้
กระทู้ถามด้วยวาจา ลําดับที่ ๑
เรื่อง  ภาษีการขายฝากที่ดินเพื่อการเกษตรหรือที่อยู่อาศัย
ผู้ตั้งกระทู้ถาม นายคํานูณ สิทธิสมาน สมาชิกวุฒิสภา
ถาม นายกรัฐมนตรี
ผู้ตอบ รัฐมนตรีช่วยว่าการกระทรวงการคลัง (นายสันติ พร้อมพัฒน์)
ผู้ถาม : นายคํานูณ สิทธิสมาน สมาชิกวุฒิสภา ถามกระทู้โดยสรุปดังนี้
ความเหลื่อมล้ําทางสังคมเกิดขึ้นกับเกษตรกรยากจนมาเป็นเวลายาวนานจากเรื่องการขายฝาก ซึ่งผู้ที่ได้เปรียบคือผู้ซื้อฝากเพราะเมื่อทําสัญญาขายฝาก ณ ที่ใดกรรมสิทธิ์ก็โอนจากผู้ขายไปยังผู้ซื้อในทันที มียกเว้น คือ เว้นแต่จะมาไถ่ถอนในระยะเวลาที่กําหนด แต่ประเด็นที่ยังไม่ได้แก้ไข คือ เมื่อกฎหมายแพ่งและพาณิชย์ บัญญัติว่า “การขายฝากเป็นเหมือนการขายประเภทหนึ่ง” สรุปก็คือการกู้ยืมเงินผ่านการขายฝากเมื่อถูกถือว่าเป็น การซื้อขายเสียแล้ว จึงมีการกําหนดให้เงินที่ได้จากการขายฝากถือเป็นเงินได้พึงประเมินประเภทหนึ่ง ตามประมวลรัษฎากร มาตรา ๓๙ ประกอบมาตรา ๔๐ (๘) และมาตราอื่น จึงก่อให้เกิดการหักภาษี ณ ที่จ่ายขึ้นมาทันที ถือเป็นหน้าที่ของผู้ซื้อฝากในกรณีนี้คือนายทุนเงินกู้ ในทางปฏิบัติผู้ซื้อฝากหรือนายทุนเงินกู้จะกําหนดรวมภาษีนี้ไว้ในราคาไถ่ถอน เพราะฉะนั้นโดยสรุปแล้วคนยากจนต้องแบกรับภาระภาษีทั้งหมด ขอถามว่า
๑. การลดความเหลื่อมล้ําทางสังคมถือว่าเป็นยุทธศาสตร์ชาติเป็นแผนการปฏิรูปที่สําคัญ รัฐบาลมีนโยบายจะดําเนินการในเรื่องนี้อย่างไรบ้าง
๒. ในเรื่องของภาษี เป็นไปได้หรือไม่ ที่จะยกเว้นภาษีการขายฝากเฉพาะการขายฝากที่เข้าตาม พระราชบัญญัติคุ้มครองประชาชนว่าด้วยการขายฝากที่ดินเพื่อเกษตรกรรมและที่อยู่อาศัย
ผู้ตอบ : รัฐมนตรีช่วยว่าการกระทรวงการคลัง (นายสันติ พร้อมพัฒน์) ตอบกระทู้ถามโดยสรุปดังนี้
๑. กฎหมายที่มาแก้ไขการขายฝากมีข้อจํากัดหลายประการ ต้องแก้ไขกฎหมายต่อเนื่องหลายฉบับ เรื่องภาระภาษีเงินได้ที่ผู้ขายฝากถูกเอาเปรียบจากผู้รับซื้อฝาก กระทรวงการคลังกําลังศึกษาทั้งผลดีและผลกระทบ ขณะนี้กระทรวงการคลังกําลังประชุมและทําวิจัยถึงผลได้ผลเสียและจะทําอย่างรอบคอบที่สุด
๒. ยินดีรับข้อเสนอแนะนี้ไปหารือระหว่างกระทรวงการคลังและเจ้าหน้าที่ที่พิจารณาภาษีนี้อยู่ เพื่อให้เกิดความรวดเร็วและการยกเว้น แต่อย่างไรก็ดีการปรับเรื่องของภาษีต้องพิจารณาให้รอบคอบ
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)
รัฐบาลไทย-ข่าวทำเนียบรัฐบาล-ไทย-ตุรกี ฉลองความสัมพันธ์ทางการทูตครบ 60 ปี  จัดกิจกรรมทางวัฒนธรรมตุรกีในไทย ช่วงพ.ย. - ธ.ค.นี้
วันพฤหัสบดีที่ 22 พฤศจิกายน 2561
ไทย-ตุรกี ฉลองความสัมพันธ์ทางการทูตครบ 60 ปี  จัดกิจกรรมทางวัฒนธรรมตุรกีในไทย ช่วงพ.ย. - ธ.ค.นี้
ไทย-ตุรกี ฉลองความสัมพันธ์ทางการทูตครบ 60 ปี   จัดกิจกรรมทางวัฒนธรรมตุรกีในไทย ช่วงพ.ย. - ธ.ค.นี้
ไทย-ตุรกี ฉลองความสัมพันธ์ทางการทูตครบ 60 ปี จัดกิจกรรมทางวัฒนธรรมตุรกีในไทย ช่วงพ.ย. - ธ.ค.นี้
ชมการแสดงศิลปวัฒนธรรมพื้นบ้านตุรกี นิทรรศการภาพถ่ายร่วมไทย-ตุรกี และกิจกรรมสําหรับเยาวชน
วันที่ 21 พ.ย. 2561 ที่โรงละครแห่งชาติ กรุงเทพฯ นายวีระ โรจน์พจนรัตน์ รัฐมนตรีว่าการกระทรวงวัฒนธรรม (รมว.วธ) และ ศาสตราจารย์ ดร. อะเหมด ฮาลุค ดุรซุน รัฐมนตรีช่วยว่าการกระทรวงวัฒนธรรมและการท่องเที่ยวแห่งสาธารณรัฐตุรกี ร่วมกันเป็นประธานในพิธีเปิดกิจกรรมทางวัฒนธรรมตุรกีในประเทศไทยประจําปี พ.ศ.2561 ในโอกาสเฉลิมฉลองปีแห่งวัฒนธรรมไทย-ตุรกี พ.ศ. 2561 เนื่องในวาระครบรอบ 60 ปี การสถาปนาความสัมพันธ์ทางการทูตระหว่างราชอาณาจักรไทยและสาธารณรัฐตุรกี โดยมีกิจกรรมนิทรรศการผ้าและภาพถ่ายตุรกี และการแสดงทางวัฒนธรรมตุรกี “Colors of Turkey : Music, Dance & Fashion Show”รวมทั้งมีการมอบหนังสือเกี่ยวกับศิลปวัฒนธรรมของตุรกีให้แก่หอสมุดแห่งชาติb โดยมีเอฟเรน ดาเดเลน อักกุน เอกอัครราชทูตสาธารณรัฐตุรกีประจําประเทศไทย คณะทูตานุทูต ผู้บริหารกระทรวงวัฒนธรรมและผู้แทนหน่วยงานที่เกี่ยวข้อง เข้าร่วม
นายวีระ กล่าวว่า ประเทศไทยกับตุรกีมีความสัมพันธ์ทางการค้า การทูตและด้านวัฒนธรรมกับประเทศไทยมาอย่างยาวนาน โดยปี 2561 เป็นวาระครบรอบ 60 ปี การสถาปนาความสัมพันธ์ทางการทูตของไทยกับตุรกี โดยไทยและตุรกีได้ลงนามปฏิญญาแสดงเจตจํานงการดําเนินความร่วมมือด้านวัฒนธรรมระหว่างกระทรวงวัฒนธรรมแห่งราชอาณาจักรไทยกับกระทรวงวัฒนธรรมและการท่องเที่ยวแห่งสาธารณรัฐตุรกีว่าด้วยปีแห่งวัฒนธรรมไทย-ตุรกี พ.ศ. 2561 ซึ่งปฏิญญาฉบับดังกล่าวให้ทั้งสองประเทศร่วมกันจัดกิจกรรมทั้งในไทยและตุรกี อาทิ ศิลปะการแสดง ดนตรี นาฏศิลป์ การออกแบบ นิทรรศการในหัวข้อต่างๆ และกิจกรรมเกี่ยวกับภาพยนตร์ รวมทั้งความร่วมมือด้านอื่นๆ ให้ครอบคลุมตามที่ประเทศไทยและสาธารณรัฐตุรกีหารือและพร้อมดําเนินการ
รัฐมนตรีว่าการกระทรวงวัฒนธรรม กล่าวอีกว่า เมื่อเดือนกันยายนที่ผ่านมา ประเทศไทยได้ไปจัดกิจกรรมทางวัฒนธรรมของไทยในตุรกี ณ กรุงอังการา เมืองอิซเมียร์ และนครอิสตันบูล สาธารณรัฐตุรกี โดยมีกิจกรรมการแสดงนาฏศิลป์ ดนตรีไทย และมวยไทย การสาธิตการทําอาหารไทย นิทรรศการภาพถ่ายวิถีชีวิตไทย-ตุรกี นิทรรศการผ้าไทย แฟชั่นโชว์ผ้าไทยร่วมสมัย และสัปดาห์ภาพยนตร์ไทย ส่วนตุรกีได้นํากิจกรรมทางวัฒนธรรมมาจัดแสดงในประเทศไทยในช่วงเดือนพ.ย. - ธ.ค. 2561 ประกอบด้วย 1.การแสดงศิลปวัฒนธรรมพื้นบ้านตุรกี การแสดงแฟชั่นโชว์ นิทรรศการผ้าและภาพถ่ายตุรกี ในวันที่ 21 พ.ย. 2561 ณ โรงละครแห่งชาติ 2.กิจกรรมสําหรับเยาวชน ระหว่างวันที่ 24 - 25 พ.ย. 2561 ณ ห้องนิทรรศการหมุนเวียน ศูนย์วัฒนธรรมแห่งประเทศไทย 3.นิทรรศการภาพถ่ายร่วมไทย-ตุรกี ระหว่างวันที่ 1 - 20 ธ.ค. 2561 ณ หอศิลป์ร่วมสมัยราชดําเนิน กรุงเทพฯ และ4.การแสดงบัลเล่ต์ (Piri Reis) ในวันที่ 20 ธ.ค. 2561 ณ โรงละครแห่งชาติ ซึ่งการจัดกิจกรรมทางวัฒนธรรมร่วมกันระหว่างไทยกับตุรกี จะช่วยยกระดับความสัมพันธ์ และทําให้การแลกเปลี่ยนด้านวัฒนธรรมระหว่างทั้งสองประเทศมีความแน่นแฟ้นมากยิ่งขึ้น ทั้งนี้ สอบถามรายละเอียดเพิ่มเติม โทร.สายด่วนวัฒนธรรม 1765
------------------------
รัฐบาลไทย-ข่าวทำเนียบรัฐบาล-รอง นรม. พล.อ.อ.ประจินฯ เป็นประธานการประชุมคณะกรรมการบูรณาการบริหารจัดการปฏิรูประบบวิจัยและนวัตกรรม ครั้งที่ 2/2560
วันพุธที่ 19 กรกฎาคม 2560
รอง นรม. พล.อ.อ.ประจินฯ เป็นประธานการประชุมคณะกรรมการบูรณาการบริหารจัดการปฏิรูประบบวิจัยและนวัตกรรม ครั้งที่ 2/2560
รอง นรม. พล.อ.อ.ประจินฯ เป็นประธานการประชุมคณะกรรมการบูรณาการบริหารจัดการปฏิรูประบบวิจัยและนวัตกรรม ครั้งที่ 2/2560
วันนี้ (17 กรกฎาคม 2560) เวลา 13.30 น. ณ ห้องประชุมคณะรัฐมนตรี (เดิม) ชั้น 2 สํานักเลขาธิการคณะรัฐมนตรี ทําเนียบรัฐบาล พลอากาศเอก ประจิน จั่นตอง รองนายกรัฐมนตรี เป็นประธานการประชุมคณะกรรมการบูรณาการบริหารจัดการปฏิรูประบบวิจัยและนวัตกรรม ครั้งที่ 2/2560
ที่ประชุมรับทราบความคืบหน้าสรุปผลการประชุมสภานโยบายวิจัยและนวัตกรรมแห่งชาติ ครั้งที่ 2/2560 ดังนี้ (1) เห็นชอบ (ร่าง) กรอบยุทธศาสตร์การวิจัยและนวัตกรรมแห่งชาติ 20 ปี (พ.ศ. 2560-2579) (2) เห็นชอบโครงการปริญญาเอกกาญจนาภิเษก (คปก.) ระยะที่ 2 (พ.ศ. 2560-2579) (3) รับทราบความก้าวหน้าการดําเนินการเรื่องแนวทางการส่งเสริมการวิจัยและพัฒนาด้านวิทยาศาสตร์เทคโนโลยี และนวัตกรรมสําหรับ 5 อุตสาหกรรมหลักภายใต้โครงการสานพลังประชารัฐ (4) รับทราบผลการดําเนินงานคณะกรรมการบูรณาการ บริหารจัดการปฏิรูประบบวิจัยและนวัตกรรม
จากนั้น ที่ประชุมรับทราบความก้าวหน้าการดําเนินการเรื่องบัญชีนวัตกรรมไทยและบัญชีสิ่งประดิษฐ์ไทย ซึ่งเป็นมาตราการสําคัญต่อการพัฒนาระบบเศรษฐกิจของประเทศ เพื่อส่งเสริมงานวิจัยและพัฒนานวัตกรรมไทยให้สามารถผลิตสู่เชิงพาณิชย์ได้อย่างมีมาตรฐานสากล พร้อมรับทราบความก้าวหน้าผลงานวิจัยเพื่อพัฒนาขับเคลื่อนไปสู่การใช้ประโยชน์อีกด้วย
นอกจากนี้ ที่ประชุมได้พิจารณาและมีมติเห็นชอบ (ร่าง) ยุทธศาสตร์การวิจัยนวัตกรรมแห่งชาติ 20 ปี (พ.ศ. 2560-2579) ตามที่สํานักงานคณะกรรมการนโยบายวิทยาศาสตร์ เทคโนโลยีและนวัตกรรมแห่งชาติ (สวทน.) กระทรวงวิทยาศาสตร์และเทคโนโลยี เสนอ ซึ่งเป็นหน่วยงานรับผิดชอบหลัก ร่วมกับสํานักงานคณะกรรมการวิจัยแห่งชาติ (วช.) ในการจัดทํา (ร่าง) กรอบยุทธศาสตร์การวิจัยและนวัตกรรมแห่งชาติ 20 ปี (พ.ศ.2560-2579) โดยเป้าประสงค์หลักของ (ร่าง) ยุทธศาสตร์ฯ ดังกล่าวนั้นแบ่งออกเป็น 4 ยุทธศาสตร์หลัก ๆ ได้แก่ ยุทธศาสตร์ที่ 1 การวิจัยและนวัตกรรมเพื่อตอบโจทย์การสร้างความมั่นคงทางเศรษฐกิจ ยุทธศาสตร์ที่ 2 การวิจัยและนวัตกรรมเพื่อตอบโจทย์ประเด็นท้าทายทางสังคม ยุทธศาสตร์ที่ 3 การวิจัยและนวัตกรรมเพื่อตอบโจทย์การสร้างองค์ความรู้พื้นฐานของประเทศ และ ยุทธศาสตร์ที่ 4 การสร้างบุคลากรพัฒนาระบบนิเวศ และเครือข่ายการวิจัยและนวัตกรรมที่เข้มแข็ง
ทั้งนี้ ผลลัพธ์ที่คาดว่าจะได้รับจาก (ร่าง) ยุทธศาสตร์ฯ คือ คุณภาพสังคม คุณภาพการศึกษา คุณภาพด้านสิ่งแวดล้อมดีขึ้น อันดับความสามารถในการแข่งขันของประเทศด้านวิทยาศาสตร์และเทคโนโลยี และนวัตกรรมดีขึ้น ส่งผลให้ประเทศไทยมีบุคลากรด้านการวิจัยและนวัตกรรม เพิ่มขึ้นเป็นจํานวน 80 คนต่อประชากร 1 หมื่นคน ในปี 2579
**************************************
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-ไทยและทาจิกิสถานเร่งผลักดันความร่วมมือด้านเศรษฐกิจให้เกิดผลรูปธรรม
วันอังคารที่ 5 กันยายน 2560
ไทยและทาจิกิสถานเร่งผลักดันความร่วมมือด้านเศรษฐกิจให้เกิดผลรูปธรรม
ไทยและทาจิกิสถานเร่งผลักดันความร่วมมือด้านเศรษฐกิจให้เกิดผลรูปธรรม
ในวันที่ 2 (5 กันยายน 2560) ของการเข้าร่วมประชุม เวลาประมาณ 08.45 น. ตามเวลาท้องถิ่น ในระหว่างการประชุมระหว่างผู้นํากลุ่มประเทศ BRICS กับประเทศตลาดเกิดใหม่และประเทศ กําลังพัฒนา พลเอก ประยุทธ์ จันทร์โอชา นายกรัฐมนตรี หารือกับนายเอมอมาลี เราะห์มาน (H.E. Mr. Emomali Rahmon) ประธานาธิบดีแห่งสาธารณรัฐทาจิกิสถาน ณ โรงแรมที่พัก สรุปสาระสําคัญดังนี้
ทั้งสองฝ่ายยินดีที่ความสัมพันธ์ทางการทูตครบรอบ 25 ปี ในปีนี้ ซึ่งไทยถือว่า ทาจิกิสถานเป็นประเทศหุ้นส่วนที่สําคัญ และมุ่งมั่นที่จะกระชับความสัมพันธ์ระหว่างกันในทุกสาขาที่เป็นประโยชน์
ด้านความร่วมมือทางเศรษฐกิจ ไทยและทาจิกิสถานเห็นพ้องขยายความสัมพันธ์อย่างรอบด้าน โดยเห็นว่าทั้งสองฝ่ายมีศักยภาพที่จะเพิ่มพูนการค้าการลงทุนระหว่างกันได้อีกมาก และอาจใช้ประโยชน์จากความตกลงและกลไกทวิภาคีที่มีอยู่ เพื่อกระชับและส่งเสริมความร่วมมือด้านนี้ในแน่นแฟ้นมากยิ่งขึ้น โดยผู้นําทั้งสองเห็นพ้องให้คณะกรรมการร่วมทางการค้าระหว่างไทยและทาจิกิสถานได้เริ่มจัดประชุมเพื่อผลักดันความร่วมมือโดยเฉพาะด้านเศรษฐกิจให้เกิดผลรูปธรรม และผลักดันเป็นประตูการค้าสู่ภูมิภาคระหว่างกัน
ในโอกาสนี้ ประธานาธิบดีทาจิกิสถาน แสดงความตั้งใจที่จะเร่งผลักดันความร่วมมือกับไทย โดยเฉพาะด้านที่ไทยมีความเชี่ยวชาญและประสบการณ์ เช่น ด้านการท่องเที่ยว และด้านการเกษตร ซึ่งไทยยินดีถ่ายทอดความรู้และประสบการณ์ เช่น การเกษตรอินทรีย์ และการแปรรูปอาหาร โดยยินดีต้อนรับคณะจากทาจิกิสถานไปศึกษาดูงานจากไทย ทั้งนี้ ทาจิกิสถานยังได้ให้ความสนใจต่อแนวทางการพัฒนาและการแก้ปัญหาความยากจนของไทย ซึ่งนายกรัฐมนตรีได้เสนอแนะและพร้อมแลกเปลี่ยนแนวทางการการพัฒนาอย่างยั่งยืนตามหลักปรัชญาของเศรษฐกิจพอเพียง โดยมีกลไกประชารัฐที่รัฐบาลใช้ขับเคลื่อนเพื่อสร้างความเข้มแข็งจากภายใน
นอกจากนี้ ผู้นําทั้งสองได้เห็นพ้องให้มีการแลกเปลี่ยนการเยือนระหว่างกันในทุกระดับ ซึ่งนายกรัฐมนตรีและประธานาธิบดีทาจิกิสถานจะได้มีการแลกเปลี่ยนการเยือนอย่างเป็นทางการในโอกาสอันใกล้นี้
******************************************
รัฐบาลไทย-ข่าวทำเนียบรัฐบาล-นักลงทุนต่างชาติร้อยละ 98 เดินหน้าลงทุนในไทย ชู 3 ปัจจัยหนุนลงทุนต่อเนื่อง
วันศุกร์ที่ 30 มิถุนายน 2560
นักลงทุนต่างชาติร้อยละ 98 เดินหน้าลงทุนในไทย ชู 3 ปัจจัยหนุนลงทุนต่อเนื่อง
บีโอไอเผยผลสํารวจความเชื่อมั่นนักลงทุนต่างชาติในไทยประจําปี 2560 นักลงทุนร้อยละ 35.7  มีแผนจะขยายการลงทุนเพิ่มในไทย และอีกร้อยละ 62.5 ยังเดินหน้าลงทุนในไทยตามแผนเดิม
นางสาวบงกช อนุโรจน์ ที่ปรึกษาด้านการลงทุน สํานักงานคณะกรรมการส่งเสริมการลงทุน หรือ บีโอไอ เปิดเผยถึงผลการสํารวจความเชื่อมั่นของนักลงทุนต่างชาติในประเทศไทย ประจําปี 2560 จากจํานวน 600 บริษัทที่ตอบแบบสอบถาม พบว่า นักลงทุนต่างชาติมีความเชื่อมั่นต่อประเทศไทย  โดยนักลงทุนต่างชาติร้อยละ35.7มีแผนที่จะขยายการลงทุนในประเทศไทย ซึ่งมีสัดส่วนสูงกว่าที่ได้มีการสํารวจ ในปี2559และ2558ที่มีสัดส่วนนักลงทุนที่ต้องการขยายการลงทุนอยู่ที่ร้อยละ 32.5 และ25.2ตามลําดับ ขณะเดียวกัน นักลงทุนอีกร้อยละ62.5จะเดินหน้าลงทุนในไทยตามแผนเดิมไม่เปลี่ยนแปลง ส่วนนักลงทุนที่มีแผนปรับการลงทุนตามสภาวะธุรกิจ มีสัดส่วนเพียงร้อยละ 1.5 เท่านั้น
สําหรับปัจจัยที่ทําให้นักลงทุนวางแผนจะขยายการลงทุน รวมทั้งยังคงเดินหน้าลงทุนในประเทศไทยตามแผนเดิม พบว่า ปัจจัยสําคัญสามลําดับแรก คือ การมีซัพพลายเออร์ที่เพียงพอ ร้อยละ 50.9 ตามด้วยการมีโครงสร้างพื้นฐานที่เพียงพอร้อยละ 50.6 และมีสิทธิประโยชน์ทางภาษีที่จูงใจให้เกิดการลงทุนในประเทศไทยร้อยละ 49.2
“ปัจจัยด้านอุตสาหกรรมสนับสนุน ทั้งในส่วนของการมีซัพพลายเออร์ที่เพียงพอ และการมีผู้ผลิตชิ้นส่วนและวัตถุดิบที่เพียงพอ ถือเป็นจุดแข็งของประเทศไทย ขณะที่ปัจจัยด้านโครงสร้างพื้นฐานส่วนหนึ่งเป็นผลจากการเร่งผลักดันโครงการลงทุนขั้นพื้นฐานของรัฐบาล และปัจจัยด้านสิทธิประโยชน์ทางภาษีนั้นมาจากมาตรการส่งเสริมการลงทุนใหม่ๆ ของบีโอไอ” นางสาวบงกชกล่าว
นอกจากนี้ การสํารวจยังได้สอบถามถึงความพึงพอใจต่อบริการของบีโอไอ พบว่า นักลงทุนส่วนใหญ่พึงพอใจต่อบริการที่ได้รับจากศูนย์บริการวีซ่าและใบอนุญาตทํางาน และบริการจากศูนย์ประสานการบริการด้านการลงทุน หรือOSOSมากที่สุด ขณะที่สิ่งที่นักลงทุนต้องการให้รัฐบาลเพิ่มประสิทธิภาพเพื่อเสริมสร้างบรรยากาศการลงทุนให้ดีขึ้น ได้แก่ ควรยกเลิกใบอนุญาตหรือกระบวนการต่างๆ ที่ไม่จําเป็น ปรับปรุงระบบการศึกษาและการฝึกอบรมให้ตรงกับความต้องการของภาคธุรกิจ เป็นต้น
สําหรับผลสํารวจที่มาจากการสัมภาษณ์เชิงลึกรายบริษัทจากจํานวน 25 บริษัท พบว่า นักลงทุนต่างชาติในประเทศไทยแสดงความเห็นด้วยกับนโยบายและมาตรการทางเศรษฐกิจของภาครัฐ และคาดหวังว่านโยบายและมาตรการต่างๆ จะช่วยส่งเสริมเศรษฐกิจให้ดีขึ้น นอกจากนี้ นักลงทุนต่างชาติยังเห็นว่า รัฐบาลและหน่วยงานภาครัฐสามารถให้บริการอย่างมีประสิทธิภาพมากขึ้น จากการนําระบบบริการออนไลน์มาใช้และบริการแบบเบ็ดเสร็จ ณ จุดเดียว หรือOne Stop Servicesทําให้นักลงทุนได้รับความสะดวกสบายและลดต้นทุนในด้านเวลาและการเดินทาง
*******************************************************
รัฐบาลไทย-ข่าวทำเนียบรัฐบาล-ม.ล.ปนัดดาฯ บรรยายพิเศษ “การเป็นข้าราชการที่ดี ตามรอยพระยุคลบาท” เน้นให้ยึดหลักสุจริตธรรมเป็นหลักสูงสุดในการปฏิบัติงาน
วันพฤหัสบดีที่ 19 เมษายน 2561
ม.ล.ปนัดดาฯ บรรยายพิเศษ “การเป็นข้าราชการที่ดี ตามรอยพระยุคลบาท” เน้นให้ยึดหลักสุจริตธรรมเป็นหลักสูงสุดในการปฏิบัติงาน
ม.ล.ปนัดดา ดิศกุล ผู้ช่วยรัฐมนตรีประจํานายกรัฐมนตรี ปฏิบัติราชการกระทรวงยุติธรรม บรรยายพิเศษ เรื่อง 'การเป็นข้าราชการที่ดี ตามรอยพระยุคลบาท'
เมื่อวันพุธที่ ๑๘ เมษายน ๒๕๖๑ เวลา ๑๓.๐๐ น. ม.ล.ปนัดดา ดิศกุล ผู้ช่วยรัฐมนตรีประจํานายกรัฐมนตรี ปฏิบัติราชการกระทรวงยุติธรรม บรรยายพิเศษ เรื่อง 'การเป็นข้าราชการที่ดี ตามรอยพระยุคลบาท' แก่คณะข้าราชการที่เข้ารับการศึกษาอบรมหลักสูตรนักบริหารระดับกลางของกระทรวงมหาดไทย (บ.มท.) รุ่นที่ ๓๑ ประจําปีงบประมาณ พ.ศ. ๒๕๖๑ ณ พิพิธภัณฑ์และหอสมุดสมเด็จฯ กรมพระยาดํารงราชานุภาพ วังวรดิศ ถนนหลานหลวง เขตป้อมปราบศัตรูพ่าย กรุงเทพฯ
ม.ล.ปนัดดาฯ กล่าวตอนหนึ่งว่า “การเป็นข้าราชการที่ดีมีความหมายที่ไพศาล หากจะได้กล่าวโดยสรุปในฐานะรุ่นพี่ข้าราชการฝ่ายปกครอง คือ ความมุ่งมั่นของข้าราชการทุกหมู่เหล่าที่จะเดินตามรอยเบื้องพระยุคลบาทพระบาทสมเด็จพระปรมินทรมหาภูมิพลอดุลยเดช และสมเด็จพระเจ้าอยู่หัวมหาวชิราลงกรณ บดินทรเทพยวรางกูร ทั้งในเรื่องความขยันหมั่นศึกษาเพื่อให้ตัวเราเองทันต่อเหตุการณ์ความผันแปรเปลี่ยนแปลงของโลก ความซื่อสัตย์สุจริต และความเป็นผู้มีอัธยาศัยไมตรีอันดี รู้จักวิธีการประสานงานในเชิงบูรณาการและความร่วมมือร่วมใจ ไม่ใช่ความแบ่งแยกหรือแตกแยก
นักวิชาการปัจจุบันวิเคราะห์ตรงกันว่า สถาบันข้าราชการยังคงเป็นแกนหลักในการสร้างสรรค์และพัฒนาประเทศ หากข้าราชการมีค่านิยมหรือปรัชญาชีวิตที่ถูกต้อง สร้างสรรค์ ยึดหลักสุจริตธรรมเป็นหลักสูงสุดในการปฏิบัติงานแล้ว ย่อมก่อให้เกิดความไว้เนื้อเชื่อใจจากพี่น้องประชาชน ไม่กระทําสิ่งใดๆ ที่จะกลับกลายเป็นการทําลายล้างความเชื่อมั่นศรัทธา หากเจ้าหน้าที่ของรัฐไม่สามารถเป็นที่พึ่งพาแก่สังคมได้แล้ว แต่กลายเป็นนิยมการวางอํานาจบาตรใหญ่ เห่อเหิม ปราศจากความจริงใจ แล้วใครกันจะนิยมชมชอบข้าราชการ ผู้นั้นเท่ากับทําลายล้างตนเองและสถาบันข้าราชการ จึงมองว่าใครชอบเบ่ง ชอบโอ้อวด หลงลืมตัว ปราศจากความพอเพียง และไม่เป็นสุภาพชน ที่จะเป็นแบบอย่างและกําลังใจแก่สังคม แสดงว่าบุคคลผู้นั้นเลือกเดินทางผิด มีอาชีพผิด การเป็นข้าราชการของแผ่นดิน คือ ความสง่างามและความภาคภูมิใจของประเทศชาติและประชาชนชาวไทย
หากจะยกตัวอย่างว่าบ้านทรงไทยของชุมชนหลังหนึ่ง กับต้นไม้อีกต้นหนึ่ง สร้างและปลูกขึ้นที่ อ.สามพราน จ.นครปฐม ที่รักและคิดถึง ความงดงามของบ้านทรงไทยและต้นไม้มีความเจริญงอกงามได้ด้วยความดูแลเอาใจใส่ของประชาชนทุกคน โดยมอบหมายให้บุคลากรคณะหนึ่งดูแลรักษาให้กับทุกๆ คน แต่บุคลากรคณะนั้นกลับปล่อยปละละเลยความรับผิดชอบ แถมยังทุจริตค่าว่าจ้างจนกระทั่งบ้านหลังนั้น